شحال هادي، واقيلا ف 2012، درت ملف على تشوافيت و السحور للمجلة للي كنت خدامة فيها داك الوقت و فإطار هاد الشي استجوبت واحد الشواف هاي كلاص، شبعان ذهوبات و مسطاسيوني سيارة فاخرة. مني ما كيشوفش هو نيت، كيتوسط لأثرياء المغرب و الخارج باش يديرو السحور فإفريقيا السوداء. السيد شديد و معروفة على سحور الڢودو ما فيهش اللعب و تيتخلع منو حتى للي ما كيتيقش بيه. المهم، و حنا ڭالسين كنتقهواو فشارع أنفا، حس بيا ما مثيقة حتى شي كلمة من ديك الشي للي تيڭول، واخا رأيي أنا ما كانش خاص يهمو حيث خدمتي هي نكتب على داك الشي بموضوعية، و شاف فيا و ڭال ليا: “شتي دابا نتي ڭالسة ما مسوقاش و ما فراكس بللي كاينين قوى خفية كتآمر عليك”. ما ديتهاش فهضرتو حيث ما عمرني خديت راسي بجدية، زعما دخلنا عليكم بالله برهوشة ديال 25 عام شكون داها فيها باش يتآمر عليها؟ خصوصا فداك الوقت كنت كنطير مع الطيور و واخا هاكاك عارفة راسي مشاكيلي دايراهم لراسي. و لكن واخا هكاك كنفهم علاش بعض الناس كيتيقو بهاد الشي. كاين للي كيفسر هاد الاعتقاد بالفقر و مع ذلك المرفحين تاهوما كيمشيو عند الفقهاء و الشوافات، و كاين للي كيفسر هاد الشي بالجهل و مع ذلك ناس قاريين و واعيين تيطيحو فهاد الفخ. المشكل فرأيي سيكولوجي بكل بساطة. واحد خارية عليه الوقت، فاقد الأمل و غير قادر على تحمل المسؤولية، تيڭول ليه واحد “بزاف دالناس حاسدينك و متآمرين عليك”، راه عادية تعجبو ديك الهضرة و تخرجو شوية من الاكتئاب. أولا حيث تيعني ليه “عيتي ما تكره راسك، و لكن راك موهيم، شوف غير شحال ديال الناس واحل ليهم فقرجوطتهم”، و ثانيا تيفهمو أن ديك القوادة للي عايش فيها، كيفما كان نوعها، راه ماشي هو السبب فيها. تيولي هو بطل معارك ملحمية، و مشاكيلو التافهة كتولي عقبات ناصبينها ليه أعداؤو فطريقو، و ما يرتاحوش حتى تشوفو ليكفض آخر أنفاسو. الشوافة كتڭول للبايرة “دايرة ليك بنت عمك التقاف”، حيث هاد التفسير أرحم من أنها تڭول ليها ما بغا تاواحد يتجوج بيها حيث ما زويناش و ما عندها حتى كفاءة باش تضرڭ على الخيوبة و فوق هاد الشي كامل عندها سمعة خايبة فالدرب. غادا تڭول الفاشل أنه دايرين ليه باش ما يلقاش خدمة حيث ما مشاش عندها باش يسمع أنه ما فيدوش و معڭاز. و مع ذلك كتبقى حرية شخصية. للي بغا يمشي يحط رزقو عند شوافة فسيدي بنيشو باش تكتب ليه الضمياطي بالقطران فجليجة، راه سوقو هاداك. للي بغات تحرڭ شراوط راجلها الملطخين بالمني مع العڭارب عند الفقيه، سوقها هاداك. للي بغات تجوج ولدها المدمن على المخدرات مع لالة عايشة باش يتهدن و تفك من صداعو، سوقها هاداك. للي كيهمني هو أنا ما مضيعة لا وقتي لا فلوسي فهاد العفن و التخربيق، ما شغليش فاش كيآمنو عباد الله، يعني غير من باب احترام الاختلاف و كدا، و ما كنخافش من التوكال حيث ما كناكلش بوحدي شي حاجة ما طيبتهاش أنا. هاداك خاينا للي داير فيها صعصع و بغا يزرع الرعب عند الكليان ديال شوافة، راه خاصو يتعاقب على السب و التهديد و التصوير بدون إذن. “و راه كان واحد الدري كيقرا مزيان فالدرب و سحرات ليه و فجأة وللا مكلخ!” وا سير دعيها! واش حنا فغابة الجغل للي طلعات معاه ريحة طوابڭو ينوض يدير شرع إيديه؟ ما كاين لا قانون لا سلطة؟ 
زيارة الشوافة من الكلاخ و لكن كتبقى حرية شخصية